Virallinen lehti nro C 310 , 09/10/1998 s. 0044



KIRJALLINEN KYSYMYS E-0247/98 komissiolle esittäjä(t): Christoph Konrad (PPE) (13. helmikuuta 1998) Aihe: Määräävän markkina-aseman hyväksikäyttö televiestinnässä matkaviestinverkkojen ja kiinteiden verkkojen välillä GSM-matkaviestinverkkojen ja kiinteiden verkkojen välisien puheluiden hinnat vaihtelevat suuresti EU:n eri jäsenvaltioissa. Lisäksi nämä hinnat ovat säilyneet vuosia samoina tietyillä markkinoilla siitä huolimatta, että verkkojen laajennuskustannukset ovat laskeneet jyrkästi. 1. Onko oikeutettua olettaa, että joissain jäsenvaltioissa matkapuhelinyhtiöillä on tällaisia puheluita koskeva määräävä markkina-asema ja että asiakkaat maksavat ylihintaa matkaviestinverkkojen ja muiden verkkojen välisistä puheluista? 2. Katsooko komissio, että tällaisen oletuksen takia on tehtävä tutkimus yhteenliittämiskulujen tasosta ja niiden kehittymisestä eri jäsenvaltioissa - kiinteiden verkkojen yhteenliittämiskuluista äskettäin julkaistun tutkimuksen kaltaisesti - jotta edistettäisiin kilpailun kuluttajille tuomia etuja? Komission jäsenen Karel Van Miertin komission puolesta antama vastaus (30. maaliskuuta 1998) 1. Määräävä asema ja ylihinnoittelu Komissio ei ole vielä joutunut tekemään päätöstä matkapuhelinyhtiöiden tariffeihin liittyvän määräävän aseman väärinkäyttöä koskevasta valituksesta. Luvanhaltijoiden välinen kilpailu on yleisesti voimakasta kansallisilla markkinoilla. Kuten kaikki muutkin verkko-operaattorit, myös matkapuhelinoperaattorit valvovat puheluiden päättämistä omaan verkkoonsa. Tämä johtuu siitä, että matkapuhelin- tai muuhun verkkoon soitetut puhelut päättyvät aina siihen verkkoon, jonka tilaaja puhelun vastaanottaja on. Komissiolla ei ole tarkkoja tietoja kiinteiden verkkojen ja matkapuhelinverkkojen välisten puheluiden hinnoista. Hinnat riippuvat erittäin paljon verkkojen välisistä yhteenliittämisen tariffeista. Matkapuhelinverkosta kiinteään verkkoon soitettaessa yhteenliittämistariffeihin sovelletaan yleensä avoimuuden, tasapuolisuuden ja kustannuksiin suhteuttamisen periaatteita, joista on säädetty avoimen verkon tarjoamista koskevassa direktiivissä ((Neuvoston direktiivi 90/388/ETY, annettu 28 päivänä kesäkuuta 1990, telepalvelujen sisämarkkinoiden toteuttamisesta saamalla aikaan avoimen verkon tarjoaminen (EYVL L 192, 24.7.1990), sellaisena kuin se on muutettuna Euroopan parlamentin ja neuvoston direktiivillä 97/51/EY (EYVL L 295, 29.10.1997). )). Sääntelyviranomaiset valvovat kaikissa jäsenvaltioissa näiden velvoitteiden noudattamista. Yhteenliittämistariffien odotetaan laskevan tulevaisuudessa, mikä puolestaan laskee matkapuhelinverkosta kiinteään verkkoon soitettavien puhelujen kuluttajahintoja. Avoimen verkon tarjoamista koskevan direktiivin mukaan tämä avoimuuden ja kustannuksiin suhteuttamisen velvoite ei koske matkapuhelinyhtiöiden yhteenliittämisen tariffeja, ellei näillä yhtiöillä ole merkittävä asema markkinoilla, eli niiden osuus koko yhteenliittämismarkkinoista ei saa ylittää 25 %. Niitä koskevat kuitenkin yhteisön kilpailusäännöt, joiden avulla pyritään estämään yhdenmukainen toiminta, joka johtaisi esimerkiksi ylihinnoitteluun. 2. Kiinteiden verkkojen ja matkapuhelinverkkojen välisistä yhteenliittämistariffeista tehdyt tutkimukset Yhteenliittämisestä 8. tammikuuta 1998 annetun komission suosituksen ((EYVL L 73, 12.3.1998. )) tarkoitus oli antaa kansallisille sääntelyviranomaisille tietoja parhaista käytännöistä yhteenliittämisen hinnoittelussa sekä kirjanpidossa. Kyseinen suositus koskee kuitenkin vain kiinteään verkkoon tulevia puheluita. Kansallisten sääntelyviranomaisten tehtävänä onkin taata, että kiinteän verkon operaattorin yhteenliittämistariffit ovat avoimet ja ne on suhteutettu kustannuksiin. Avoimen verkon tarjoamista koskevassa direktiivissä ei säädetä tällaisista velvoitteista kiinteästä verkosta matkapuhelinverkkoon yhteenliittämiselle lukuunottamatta niitä matkapuhelinyhtiöitä, joiden osuus yhteenliittämisen kokonaismarkkinoista on merkittävä. Tällaisia operaattoreita ei kuitenkaan lyhyellä aikavälillä odoteta markkinoille. Tällä hetkellä ei ole suunnitteilla tutkimusta, jonka avulla etsittäisiin parhaita tämänhetkisiä käytänteitä matkapuhelinverkkoihin liittämiselle. Komissio kuitenkin valvoo matkapuhelinverkkojen ja kiinteiden verkkojen välisiä yhteenliittämistariffeja. Helmikuun 18 päivänä 1998 annetussa kolmannessa täytäntöönpanokertomuksessa ((KOM(98) 80 lopullinen. )) on katsaus kiinteän verkon operaattoreiden ja matkapuhelinoperaattoreiden yhteenliittämistariffeista kaikissa jäsenvaltioissa. Komissio on käynnistänyt tutkimuksen, jossa EY:n perustamissopimuksen kilpailusääntöjen perusteella tutkitaan kiinteiden verkkojen ja matkapuhelinverkkojen välisten puheluiden hintoja sekä vastaavia yhteenliittämisen tariffeja kaikissa jäsenvaltioissa. Komissio on pyytänyt kaikissa jäsenvaltioissa toimivilta kiinteiden verkkojen ja matkapuhelinverkkojen operaattoreilta tietoja, jotta se saisi yleiskuvan näiden verkkojen välisistä yhteenliittämisen tariffeista sekä vastaavien puhelujen kuluttajahinnoista. Vastaukset oli toimitettava komissiolle helmikuun loppuun mennessä, ja ensimmäisen analyysin odotetaan valmistuvan huhtikuun loppuun mennessä.